ועדת החינוך, התרבות והספורט, כנסת 18, פרוטוקול מספר 19, 2009-06-08 09:30

זבולון אורלב: בוקר טוב, אני מתכבד לפתוח את ישיבת הוועדה שעניינה היום בקשה של חבר הכנסת אופיר פינס לקיום דיון מהיר בוועדה בעניין: בחינות הבגרות במתמטיקה.

זבולון אורלב: ביקשה גם חברת הכנסת חנין זועבי לקיים דיון מהיר בעניין בחינות הבגרות בפיסיקה, אם כי כבר אתמול הודענו למשרד שנדון גם בפיסיקה.

זבולון אורלב: את מדברת על הטעות, כן?

זבולון אורלב: אני מבין שפורסם שהיתה עוד תקלה או טעות גם בבחינת הבגרות באנגלית.

זבולון אורלב: הקצבנו שעה לדיון ובשעה 10:00 אני אאלץ לעזוב לוועדת הכנסת כי דנים בהצעת חוק שלי וחבר הכנסת אלכס מילר נאות להחליף אותי, ואני מודה לו על כך.

זבולון אורלב: חבר הכנסת פינס, בבקשה.

אופיר פינס-פז: תודה רבה.

אופיר פינס-פז: אדוני היושב ראש, זה מזכיר לי קצת את הלהקה של אביב גפן, אביב גפן והטעויות.

אופיר פינס-פז: זה משרד החינוך והטעויות.

אופיר פינס-פז: כשנזעקתי על עניין המתמטיקה זה משום שבאמת התוודעתי לזה באופן אישי.

אופיר פינס-פז: הבת שלי נבחנת עכשיו בבחינות בגרות.

זבולון אורלב: אומרים שבמדינה לא צריכים פרוטקציה, מספיק קשר אישי.

אופיר פינס-פז: אני מוכרח להודות שהיא נבחנה בארבע יחידות ולא בחמש והבעיה היתה בחמש יחידות, אבל זה לא משנה.

אופיר פינס-פז: בית הספר היה כמרקחה והבנתי שכך היה גם במקומות אחרים.

אופיר פינס-פז: היו על כך גם דיווחים בתקשורת.

אופיר פינס-פז: מאז ועד היום התווספו תקלות/טעויות, כפי שאמר היושב ראש, גם בבחינות אחרות – בפיסיקה, באנגלית, שמעתי על ספרות – ובקיצור, שישו ושמחו במשרד החינוך.

אופיר פינס-פז: כשיש תקלה אחת זו תקלה וזה קורה, אף אחד לא חסין מטעויות, אבל כשיש שורה כל כך ארוכה של תקלות או טעויות זה אומר דרשני ולדעתי זה חייב דיון בוועדת החינוך של הכנסת, במיוחד לנוכח התגובה של משרד החינוך.

אופיר פינס-פז: יש משהו בממסד הישראלי – ממסד זה לא מילה גסה בעיניי – שכאשר הוא טועה, הכל בסדר: לא קיבלנו שום תלונות, בסך הכל זו לא היתה טעות.

אופיר פינס-פז: כל התגובות של משרד החינוך ששמעתי וקראתי בתקשורת מאד מקוממות כי הנסיון הוא לייצר מצג כאילו הכל בסדר, כאילו הכל כשורה, כאילו שום דבר לא קרה, כאילו הכל מפרי מוחם הקודח של תלמידים כאלה ואחרים בלי לנסות לבדוק את הדברים לאשורם, בלי לנסות לראות האם באמת קרו תקלות, האם מישהו אשם, האם היתה כאן רשלנות וכו'.

אופיר פינס-פז: אנחנו מתמודדים מול מצב שבו עשרות אלפי תלמידים ניגשים לבגרות, זה המפתח שלהם לחיים, לשם כך הם למדו – אני לא רוצה להגיד כל השנים כי אני רוצה לקוות שבאים למערכת החינוך ויוצאים עם משהו שהוא מעבר לתעודת הבגרות – לפחות בשנתיים-שלוש האחרונות כדי להצליח בבגרות, ובצדק.

אופיר פינס-פז: אין ספק שיש קורולציה בין הצלחה בבגרות לבין היכולת להמשיך וללמוד, להתפתח, לרכוש השכלה, להשיג מקום עבודה ואלף ואחד דברים אחרים.

אופיר פינס-פז: בתוך כל הדברים האלה התלמידים לא צריכים להתמודד רק עם היכולות שלהם בלוח זמנים מלחיץ ובעומס אדיר אלא גם עם תקלות וטעויות.

אופיר פינס-פז: לאחר מכן מנפנפים אותם ואומרים שדבר לא ארע.

אופיר פינס-פז: לפי מה שהבנתי, על התקלה במבחן בפיסיקה נודע לתלמידים רק ממש בסמוך לסיום הבחינה.

אופיר פינס-פז: הרבה מאד תלמידים כנראה נתקעו בשאלה הספציפית ושברו את הראש, שלא לדבר על הדברים שגוררים אחריהם כתוצאה מזה.

אופיר פינס-פז: בבחינה במתמטיקה הטענה היתה שזאת לא היתה טעות בחישוב אלא טעות דפוס ושטחים שלא סימנו וכן סימנו.

אופיר פינס-פז: אני לא יודע בדיוק מה קרה בבחינה באנגלית ומה קרה בבחינה בספרות, עם שיר שלא היה מדויק או דברים מהסוג הזה.

אופיר פינס-פז: בקיצור, רצף של דברים שלא אמורים לקרות.

אופיר פינס-פז: אדוני היושב ראש, יש לי שתי בקשות לוועדה ולמשרד.

אופיר פינס-פז: ראשית, אני חושב שהדברים האלה צריכים להיבדק והם צריכים להיבדק בצורה רצינית ועל ידי גורם שאינו חייב להיות מחוץ למשרד החינוך, אבל מחוץ למערכת שעוסקת בבחינות.

אופיר פינס-פז: שר החינוך או מנכ"ל משרד החינוך צריך למנות גורם שיבחן ויבדוק האם באמת קרו תקלות חמורות, האם היתה כאן רשלנות, האם היתה כאן אי הבנה, אולי הכל בסדר, אבל הדברים האלה צריכים להיבדק והצדק צריך להיעשות וגם להיראות.

אופיר פינס-פז: אי אפשר תמיד לתת לנו את התחושה שהכל בסוף מטויח או מגולגל על אחרים, כי כרגע זה מגולגל על התלמידים – זבש"כם, זאת הבעיה שלכם.

אופיר פינס-פז: אם באמת קרו תקלות חמורות בחלק מהבחינות, בכולן או באחת מהן, השאלה היא האם התלמידים צריכים לשלם את מחיר התקלות או שהם יכולים להיות מפוצים.

אופיר פינס-פז: הם יכולים להיות מפוצים או על ידי פקטור או על ידי מועד ב' מיוחד.

אופיר פינס-פז: הטענה שיש מועד ב' לא תופסת בעיניי.

דוברת: אין מועד ב' בפיסיקה.

אופיר פינס-פז: גם אם יש, היא לא תופסת.

אופיר פינס-פז: זאת כיתה י"ב, יש צבא, יש דברים.

אופיר פינס-פז: יש תקלה?

אופיר פינס-פז: שיעשו מועד ב' מיוחד.

אופיר פינס-פז: זה שיגידו שיש מועד ב' בעוד כמה חודשים לא יפתור את הבעיה.

אופיר פינס-פז: אם באמת היתה בעיה צריך להיות מועד ב' מיוחד, בסמוך לסיום הבחינות כדי שהדברים האלה יוכלו להיות מתוקנים.

זבולון אורלב: תודה.

זבולון אורלב: חברת הכנסת חנין זועבי, בבקשה.

חנין זועבי: אני מסכימה לדברים שאמר חבר הכנסת פינס ואני רוצה להוסיף כמה נקודות.

חנין זועבי: ראשית, נודע לי על שלוש טעויות במבחן הפיסיקה, לא על טעות אחת.

חנין זועבי: חשוב להגיד שהפניקה שנוצרת וחוסר הביטחון העצמי של התלמידים לא רק גורם להם לא לתת תשובה נכונה על השאלות שיש בהן טעויות אלא גם על שאר הטעויות.

חנין זועבי: כלומר, לא מדברים רק על רשלנות ספציפית וקונקרטית בשאלות מס' 1 ו-5, אלא על מצב שבו התלמידים חסרי ביטחון, הם הפסיקו את המבחן ולא ענו גם על השאלות שהם יודעים.

חנין זועבי: הם לא ענו על השאלות שאין בהן טעויות וזו נקודה חשובה.

חנין זועבי: שנית, טעויות כאלה חושפות עובדה מסוכנת במבחנים לתלמידים הערבים, שהתלמידים לא ידעו האם זה בגלל שגיאות עריכה לשונית, שהן רגילים להן כאשר מתרגמים את המבחן מעברית לערבית או שזאת שגיאה בשאלה.

חנין זועבי: כלומר, יש בעיה אחרת שהטעויות האלה חושפות והיא בעיה בעריכה הלשונית, מהלשון העברית ללשון הערבית.

חנין זועבי: התלמידים לא ידעו האם זאת בעיה בתרגום או שזאת בעיה בתוכן השאלה.

חנין זועבי: בעיה אחרת, שלישית, שהנושא הזה חשף – חלק מהתלמידים אמרו שלחלק מבתי הספר תיקנו שלוש טעויות ולבית הספר שלהם תיקנו רק טעות אחת.

חנין זועבי: כלומר, השאלה היא איך מטפלים להם בטעות?

חנין זועבי: האם יש שוני איך חושפים את התשובות הנכונות?

חנין זועבי: כלומר, האם לחלק מבתי הספר מתקנים את הטעויות ולחלק לא מתקנים?

חנין זועבי: יש כמה בעיות בתוך הבעיה שנראית קטנה.

זבולון אורלב: תודה לך.

זבולון אורלב: חבר הכנסת אלכס מילר, בבקשה.

אלכס מילר: השאלה הראשונה שלי האם קיים מנגנון לבחינת הבחינות לפני שהן מחולקות לבתי הספר?

אלכס מילר: האם המנגנון הזה באמת עובד?

אלכס מילר: מי אמור מטעם משרד החינוך לבחון את נוסח הבחינות בצורה מקצועית?

אלכס מילר: האם יש למשרד החינוך דרך להגיע לכל בית ספר, במידה והם מזהים בעיה לפני קיום הבחינה?

אלכס מילר: האם בבדיקה שערך משרד החינוך אובחנה הבעיה, ואם לא, למה?

אלכס מילר: האם באופן כללי ניתן בכלל להגיע למצב שבו אותם תלמידים יודעים שאכן קיימת בעיה ומתחילת המבחן מודיעים להם לא להתייחס לשאלה ספציפית?

אלכס מילר: מה הדרך לפתור את הבעיה כאשר היא כבר אובחנה בזמן המבחן, התלמידים בכיתה והם נבחנו?

אלכס מילר: האם מבחינת

אלכס מילר: כם אותה שאלה בעייתית פסולה?

אלכס מילר: האם יש שוני בהתייחסות כלפי הציון בגלל הבעיה הזאת?

אלכס מילר: אני לא רוצה להגיע למצב שבו אותם תלמידים שהתכוננו למבחנים צריכים לשבת עכשיו בבית ולחכות למועד ב'.

אלכס מילר: אם אני מנסה לפתור שאלה שאי אפשר לפתור אותה, כמה זמן אני משקיע בשאלה הזאת?

אלכס מילר: בכל שאר השאלות אני משקיע הרבה פחות זמן וכך הציון הרבה יותר נמוך ממה שהוא היה אמור להיות.

אלכס מילר: מה הדרך?

אלכס מילר: מה אומרים לאותם תלמידים?

אלכס מילר: מדובר בחיים של אנשים שצריכים להתגייס וללכת ללמוד ומדובר פה על מקצועות חשובים.

זבולון אורלב: תודה רבה.

זבולון אורלב: , רחלה שיפר, מנהלת אגף בחינות, בבקשה.

רחלה שיפר: הכנתי אתמול לחברי הכנסת את התהליך כדי שיוכלו לראות בעיניים איך זה נראה.

יהודית גידלי: אולי היה כדאי לחלק את זה לפני הישיבה.

יהודית גידלי: נדמה לי שאת עובדת לא מהיום ואת הדפים מחלקים קודם.

זבולון אורלב: הכי טוב להגיד ליעל פרבר שרוצים לחלק והיא יודעת מה לעשות.

זבולון אורלב: זה הכי טוב.

זבולון אורלב: יש למשרד החינוך מתאמת קשר עם הכנסת, קוראים לה יעל פרבר, והיא אמונה להנחות את עובדי המשרד בכל מה שקשור בהופעתם במשרד.

זבולון אורלב: אמור גם להתקיים דיון אצל מנכ"ל המשרד לפני שאתם מופיעים בוועדה.

זבולון אורלב: שם אתם אמורים לקבל את התדריך המלא, האם מחלקים חומר או לא וכו'.

רחלה שיפר: אכן, הזכרת את מנכ"ל המשרד והוא כבר הורה על בדיקה של כל התהליך שלפניכם.

אופיר פינס-פז: איך זה ייעשה?

רחלה שיפר: האם תהיה ועדה או לא, איך זה ייעשה והאם זה יהיה גורם חיצוני או לא, עדיין אין לנו פרטים.

רחלה שיפר: זה היה אתמול אחרי הצהריים כשדיברנו ועשינו הכנה לקראת הדיון הזה.

רחלה שיפר: בפגישת ההכנה סוכם עם המדפיס הממשלתי, שהוא יחידת סמך של משרד האוצר – הוא לא זכיין של המשרד – שמשרד החינוך והמדפיס הממשלתי ימנו יועץ, מהנדס ייצור, שיבדוק מחדש את התהליך.

רחלה שיפר: התהליך שלפניכם, בשינויים קלים מאד, עובד כבר 25-30 שנה.

רחלה שיפר: העליתי אותו על הכתב כדי להראות שזה תהליך מאד מורכב, מדוקדק ומוקפד.

רחלה שיפר: אנחנו מדברים על כ-900 אנשים שכותבים בחינות בגרות, על מיליוני בחינות בשנה, למעלה מ-2.1 מיליון בחינות בשנה, לא רק בקיץ.

אופיר פינס-פז: נבחנים, לא בחינות.

רחלה שיפר: ציונים.

רחלה שיפר: 320 אלף נבחנים בשנה, גם בוגרים, גם אקסטרנים, גם תלמידי בתי ספר מכיתות י', י"א ו-י"ב.

רחלה שיפר: התהליך הזה חייב והוא אכן נשען על קבצים שלמים של נהלים.

רחלה שיפר: אני אנסה לענות בהסבר שלי על השאלות שהועלו כאן: איך יודעים, מי יודע, מה נעשה וכו'.

רחלה שיפר: אחרי הכנת השאלון על ידי צוות כותבי שאלון, שבראשם עומד יושב ראש ועדת השאלות אנחנו מגיעים לאישורים התכניים של השאלון.

רחלה שיפר: הקובץ עובר ב-PDF אל המדפיס הממשלתי להדפסה ולשם מגיע יום מטה הבחינות.

רחלה שיפר: בכל בחינה ובחינה, בין אם היא מיעוטת נבחנים או רבת נבחנים מתקיים מטה שהוא החיישן הלאומי באותו רגע, זאת אומרת שכל מה שקורה בשטח מגיע אליו.

רחלה שיפר: כל בית ספר מקבל את כל הטלפונים של המטה כל שנה וכל מועד והנחיות שאומרות שהוא חייב להתקשר לטלמסר בכל חצי שעה כדי לשמוע אם יש תיקון, הודעה וכיוצא באלה.

רחלה שיפר: עוסקים בזה אלפי אנשים ודברים קורים, דברים מתרחשים.

אלכס מילר: את יכולה להפריד בין בעיית דפוס לבין בעיה של שגיאה מקצועית?

אלכס מילר: אלה שני דברים שונים.

אלכס מילר: אפשר להבין בעיית דפוס, אבל ברגע שיש בעיה מקצועית זה כבר משהו אחר.

רחלה שיפר: בהחלט כן.

רחלה שיפר: כבר היום יש לנו את תוצאות המדגם של הבחינה במתמטיקה ובמרב"ד – מרכז הבדיקה הארצית – לא היה שום שינוי, לא בהתפלגות הציונים ולא בקושי שראינו במחברות שלהם.

רחלה שיפר: ליתר ביטחון הבאנו מכתב של מעריך בכיר, שכותב ומצהיר על כך.

רחלה שיפר: אנחנו לא מנסים לטייח או לכסות והדגל שלנו הוא שקיפות.

רחלה שיפר: אני חסידת השקיפות במיוחד ואני אומרת שאם יש בעיה, צריך להעלות אותה.

אופיר פינס-פז: את אומרת שיש עשן בלי אש.

רחלה שיפר: לא.

זבולון אורלב: מה את אומרת, שהתפלגות הציונים השנה רגילה?

רחלה שיפר: היא רגילה.

זבולון אורלב: זה לא פותר את הבעיה.

זבולון אורלב: זה יכול להיות ממוצע, התפלגות יכולה להיות דומה אבל היא לא פותרת את הבעיה של התלמיד הספציפי.

אופיר פינס-פז: את מדברת על חמש יחידות.

רחלה שיפר: 06, בה היתה הבעיה ויש לי שם דוגמאות.

זבולון אורלב: את יכולה לספק את סקרנותנו ולומר מה היתה השגיאה, שגיאת דפוס או שגיאת תוכן?

חנין זועבי: שגיאה אחת או יותר?

אופיר פינס-פז: שגיאת דפוס שהשפיעה על התוכן.

זבולון אורלב: שגיאת דפוס פירושה שהמשרד העביר למדפיס הממשלתי נוסח מסוים.

זבולון אורלב: האם מקובל על המדפיס הממשלתי שזאת שגיאת דפוס?

חני פרקין: קיבלנו קובץ PDF, מעבירים אותו במערכת תוכנות מיוחדת של CRP, שזאת מערכת שמעבירה מקבצים אל לוחות להדפסה וכשעשו את ההעברה הזאת ל-PDF דיגיטלי, חלק מהקווים של אותו גרף נעלמו בחלק מהבחינות.

אופיר פינס-פז: זה עובר בקרה או שזה לא נעשה?

זבולון אורלב: אין בקרת איכות?

זבולון אורלב: אין שום דבר?

אופיר פינס-פז: ודאי שיש, חייב להיות.

אופיר פינס-פז: יש טיוטה שאתה מעביר ומישהו צריך לאשר אותה, נכון?

חני פרקין: בקרת האיכות שלנו היא למבנה, לא לתוכן אלא למסגרת.

זבולון אורלב: כשמדפיסים שאלון ראשון אף אחד לא צריך לחתום עליו או לאשר אותו?

חני פרקין: בעקרון זה אמור להיות.

אופיר פינס-פז: משרד החינוך צריך לאשר, לא?

חני פרקין: אנחנו מעבירים שאלון, מכניסים אותו למעטפה, אמורים לבוא מהמכונים לקחת את זה, לעשות הגהה ולאשר או לא.

אלכס מילר: כאשר יצא העותק הראשון מהדפוס, האם מישהו הסתכל על זה מול המקור ובדק אם העותקים שווים?

אופיר פינס-פז: יותר מזה.

אופיר פינס-פז: משרד החינוך צריך לחתום על זה.

אלכס מילר: מישהו בדק?

אלכס מילר: לא בדקתם.

אופיר פינס-פז: חתימה זה בדיקה.

זבולון אורלב: הוא אומר לך שלא בדקו.

חני פרקין: אנחנו בודקים את המסגרות ואת התוכן צריך לבדוק מי שהזמין.

אופיר פינס-פז: כשאני עושה סטיקר – פינס לשלטון – אני בודק אולי זה פינס לאבדון, אולי יצא משהו אחר.

אופיר פינס-פז: אני בודק את התוכן חוץ מהטכניקה והגרפיקה כדי לוודא שמה שהזמנתי קיבלתי.

אופיר פינס-פז: משרד החינוך אמור לבדוק אם הוא קיבל את מה שהוא הזמין.

חנין זועבי: לפי התהליך שהציגו לנו, אין מי שבודק אחרי הדפוס.

רחלה שיפר: לפי התהליך, מהמדפיס זה מגיע ליום הבחינה רבע שעה לפני כן.

רחלה שיפר: השאלונים מועברים למכונים, למכון סאלד ולמט"ח, שהם אחראים על כל הלוגיסטיקה של הכנת השאלונים.

אופיר פינס-פז: בצד המקצועי.

רחלה שיפר: וגם ההפקתי.

רחלה שיפר: כאשר הם מקבלים את זה, בגלל הצפיפות של המועדים, הרצף והכמויות של מועדי הבחינה, הבחינות כבר נמצאות בסניפי הדואר.

רחלה שיפר: כלומר, גם אם אני רואה את התקלה חצי שעה לפני הבחינה, בתקשורת זה כאילו טעינו והודענו על הטעות כי המשלוחים של מעטפות הבחינות אל סניפי הדואר נעשים זמן רב אחרי זה.

אופיר פינס-פז: לא הבנתי.

חנין זועבי: אחרי הדפסה אין בדיקה.

זבולון אורלב: היא אומרת שהם יכולים לגלות את הטעות בבחינה אחרי שהבחינות כבר נמצאות בבתי הספר.

אלכס מילר: כמה זמן לפני שהחומר מגיע לכל כיתה וכיתה הוא יוצא מהדפוס?

חני פרקין: אנחנו אמורים לקבל את השאלונים שאנחנו אמורים להדפיס שישה שבועות לפני המועד – אנחנו מדברים על 4 מיליון שאלונים רק במועד קיץ – בשבע שפות, כמעט 500 סוגי שאלונים.

אלכס מילר: יש לך דד-ליין?

חני פרקין: בוודאי.

אלכס מילר: כמה זמן לפני הבחינה אתם עושים את הטופס.

מיכל צדוק: תלוי מתי זה מגיע.

מיכל צדוק: זה יכול להיות שלושה שבועות לפני זה ושבוע לפני זה.

אופיר פינס-פז: זה מעט מאד זמן, יחסית.

רחלה שיפר: ישנו עניין הסודיות.

זבולון אורלב: אם אינני טועה, יש כ-20 אנשים במדפיס הממשלתי שזאת העבודה שלהם.

מיכל צדוק: כ-35 אנשים.

חני פרקין: דפסים, כורכים, לוגיסטיקה שלמה.

זבולון אורלב: כמה משלם לכם משרד החינוך בשנה על פרויקט בחינות הבגרות?

חני פרקין: כ-13 מיליון שקל לשנה, אבל זה נתון שאני יכול לבדוק ולהעביר לוועדה.

אופיר פינס-פז: אם צריך להחליף בחינה, כמה עולה להחליף אותה?

זבולון אורלב: הרבה כסף.

חנין זועבי: מה עושים אחרי שמגלים את הטעות?

אופיר פינס-פז: אגב, גיליתם את הטעות?

רחלה שיפר: בוודאי.

אופיר פינס-פז: מתי גיליתם את הטעות?

רחלה שיפר: עשר דקות לפני הבחינה.

רחלה שיפר: הביאו הקלטה בשלוש שפות, בעברית, בערבית וברוסית, כאשר מדובר במתמטיקה ובפיסיקה, ובתי הספר אמורים להתקשר ולשמוע אם יש טעויות.

זבולון אורלב: התגלתה הטעות, מה נעשה?

חנה פרל: כשהתגלתה הטעות יצאנו עם הקלטה שאומרת שהשטח המקווקו הוא השטח שצריך להיות מתחת לגרף וכו', וזה נאמר בשלוש שפות.

חנה פרל: ב-13:15 כבר היתה הקלטה בטלמסר והבחינה התחילה בשעה 13:00.

חנה פרל: הטעות היתה בשאלה 4 סעיף ד', כך שבית הספר היה יכול לקבל מייד את ההודעה כי הוא מחויב להתקשר כל חצי שעה לטלמסר.

חנה פרל: יותר מזה, היו בתי ספר שצלצלו מייד וקיבלו את התשובה.

אופיר פינס-פז: איך עליתם על הטעות?

חנה פרל: השאלה הזאת הופיעה בשני שאלונים שרצו במקביל – המבנה החדש והמבנה הישן.

חנה פרל: במבנה החדש זה הופיע עם הקווים ובמבנה הישן זה הופיע בלי הקווים.

אופיר פינס-פז: אתם עליתם על התקלה או שאחד המורים התקשר ואמר?

חנה פרל: זה היה במקביל.

חנה פרל: גם אנחנו וגם מהשטח מייד צלצלו והדברים היו ברורים.

חנה פרל: דרך אגב, צריך לזכור שהשטח שהיה אמור להיות מקווקו תואר גם במילים ובסוגריים היה כתוב: השטח המקווקו בציור, כך שזה לא היה דבר שתלמיד התחיל להתלבט לגביו ולחשוב איך פותרים את הבעיה.

חנה פרל: מייד היתה הודעה על כך.

חנה פרל: גם במדגם נתתי מייד הוראה לבדוק במיוחד את השאלה הזאת והתברר שדווקא השאלה הזאת היתה שאלה פופולרית וכל התלמידים במדגם, בלי יוצא מן הכלל, קיבלו עליה את מרב הנקודות.

חנה פרל: כלומר, לא היתה לזה השפעה.

אופיר פינס-פז: כנראה סביב זה היתה בוחלטריה בכיתה והמורים הסבירו וכו'.

אלכס מילר: זה שהיה לכם מזל, זה לא אומר שזה בסדר.

חנה פרל: זה לא עניין של מזל.

אופיר פינס-פז: זה לא אומר שזה לא פגע בתשובות אחרות.

חנה פרל: זה לא פגע.

חנה פרל: זה לא פגע כי זאת שאלה רביעית, לא השאלה הראשונה שתלמיד ניגש אליה.

חנה פרל: יש לנו תדריך עצום של 500 מורים והמורים לא ראו בשאלה הזאת כל בעיה.

חנה פרל: זה לא שהמורים אמרו שצריך לתת פקטור וכו'.

חנה פרל: עם זאת, הרי בסוף כל מבחן אנחנו מסתכלים על התפלגויות הציונים בשאלות האלה, רואים מה שקורה ואם צריך, עושים מה שצריך כדי לתקן את הדברים.

חנה פרל: בגדול, לא נראה כרגע שהיתה כלל בעיה.

זבולון אורלב: אני בכל זאת רוצה להתעקש על ההצעה שהציע חבר הכנסת פינס: למה שהמנכ"ל לא ימנה צוות או אדם, כדי שיעבור שוב על כל התהליך ויצליח לסתום את כל הפרצות?

רחלה שיפר: פתחתי ואמרתי שהוא ימנה אדם שיבדוק את כל התהליך.

רחלה שיפר: מנכ"ל המשרד אמר שהוא כבר מינה את פרופ' ענת זוהר.

זבולון אורלב: היא יושבת ראש המזכירות הפדגוגית.

זבולון אורלב: לא, לא.

זבולון אורלב: שמעתי שרוצים למנות מהנדס.

רחלה שיפר: זה למדפיס.

זבולון אורלב: אני לא בעד זה שיושבת ראש המזכירות הפדגוגית תבדוק את התהליך.

זבולון אורלב: אין לה שום מומחיות לבדוק את התהליך.

זבולון אורלב: יש לה מומחיות גבוהה מאד בתחומים שהיא מופקדת עליהם.

זבולון אורלב: אין לה שום מומחיות, שום ידע ושום הבנה לבדוק תהליכים מנהליים ותהליכים ארגוניים.

זבולון אורלב: צריך למנות איש מקצוע ולכן אני חושב שאחת ההחלטות שלנו צריכה להיות שהמנכ"ל צריך למנות צוות, שיכלול מהנדס ייצור, צריך להיות איש חינוך, אולי גם מנהל בית ספר כדי להבין את כל התהליך הזה מההתחלה ועד הסוף, כולל גם בקרה ראשונה אחרי הדפסה ראשונה כדי שהטעות לא תתגלה כשפותחים את בחינות הבגרות, כולל מה קורה כשמתגלית טעות וכו' וכו'.

זבולון אורלב: קשה לי מאד לקבל את העניין הזה שלא קרה שום דבר.

זבולון אורלב: אמנם עברו כבר כמה ימים מאז שנבחנתי בחינות בגרות, אבל כשאדם מקבל שאלה כזאת זה מוציא אותו מהריכוז, זה מבזבז לו זמן וזה מוריד לו את הביטחון.

זבולון אורלב: להגיד שלא קרה כלום, בעיניי זה מופרך, זה פשוט מופרך.

זבולון אורלב: עם כל הכבוד לפקטור הציונים, יכול להיות שהשנה יכלו לקבל ציונים יותר גבוהים ומנעתם את זה.

זבולון אורלב: דבר נוסף, זה לא פותר את הבעיה של התלמיד הספציפי.

זבולון אורלב: יכול להיות שהממוצע בסדר, אבל יכול להיות שהתלמיד הספציפי הזה נמצא בבעיה גדולה מאד.

זבולון אורלב: לוחשים על אוזני שאתמול בטלמסר בבחינה לתנ"ך נאמר שצריך להוסיף עוד שלוש מילים באיזושהי שאלה.

רחלה שיפר: בממלכתי דתי.

רחלה שיפר: אני יודעת ואני חוזרת בי ממה שנאמר פה, שהוא מינה את ענת זוהר כי הרגע שמעתי את זה ורק אמרתי בקול את מה שהיא אמרה.

רחלה שיפר: אני לא יודעת את מי הוא מינה.

רחלה שיפר: נאמר בטלמסר שניתן להשתמש בפירוש רש"י.

זבולון אורלב: למה זה לא היה כתוב בבחינה?

רחלה שיפר: אני לא יודעת.

זבולון אורלב: שוב, אותה בעיה.

זבולון אורלב: מקבלים שאלון והוא לא מושלם.

זבולון אורלב: אני לא אומר שזה תיקון טעות, אבל זאת השלמה.

יהודית גידלי: זה מאד מהותי.

זבולון אורלב: היות ואני בוגר הממלכתי-דתי צודקת יהודית, שהיא גם בוגרת הממלכתי-דתי, שזה מאד מהותי אם ניתן או לא ניתן להשתמש בפירוש רש"י.

אופיר פינס-פז: כמי שלא סיים ממלכתי-דתי זה נשמע לי מאד מהותי.

אלכס מילר: אני מצטרף כמי שסיים אורט.

זבולון אורלב: פיסיקה – צבי אריכא, המפמ"ר לפיסיקה, בבקשה.

צבי אריכא: גם הבת שלי נבחנה בטופס הזה.

צבי אריכא: דוד סלע עזב לפני שנה וחצי ואני מוניתי לפני חודשיים.

אופיר פינס-פז: אני חייב להדגיש שהבת שלי אין לה שום טענות לבחינות.

אופיר פינס-פז: היא לא נבחנה במתמטיקה 06, שיהיה ברור שאין שום נגיעה אישית.

צבי אריכא: מכיוון שגם הבת שלי נבחנה, אני מנוע מלראות את הטופס עד שהוא נפתח.

זבולון אורלב: אתה יודע על הבחינה?

זבולון אורלב: הוא מוסר את הבחינה?

צבי אריכא: יש ועדת שאלון והיא מכינה את השאלון.

זבולון אורלב: המפמ"ר לא יודע על השאלון?

צבי אריכא: אם הוא לא אחד מהאנשים של המסלול של ועדת השאלון, האדם שמנחה אותם, האדם שממנה אותם, מה שהיה עד היום בשנה וחצי שבהן לא היה מפמ"ר, לקחו כמעט את אותם אנשים שהיו בשנים קודמות.

זבולון אורלב: אני שואל על התהליך.

רחלה שיפר: ב-99% המפמ"ר משמש המודרטור, המקשר, המתאם, מי שנותן את המיקוד, את הסיכום, את המתווה.

זבולון אורלב: מי ממנה את ועדת השאלון, הוא?

רחלה שיפר: הוא ממליץ על אנשי המקצוע מהתחום.

זבולון אורלב: ואחרי שהם גמרו לעבוד הוא עצמו לא רואה את השאלון?

רחלה שיפר: ודאי שכן, הוא גם חותם.

רחלה שיפר: הסיפור עם מר אריכא הוא שהוא היה מנוע מלהיות מודרטור.

רחלה שיפר: אם איש משפחה מדרגה ראשונה נבחנו באותו שאלון, מינינו את המפמ"ר הקודם דוד סלע.

אלכס מילר: אתה בא מתחום הפיסיקה?

זבולון אורלב: הוא מפמ"ר לפיסיקה.

זבולון אורלב: הוא הסמכות העליונה המקצועית ללימודי הפיסיקה.

אלכס מילר: היה לנו דיון לפני כמה חודשים בנושא המפמ"רים למקצועות השונים.

אלכס מילר: אמרו שאדם אחד אחראי גם על השפות וגם על הפיסיקה ובגלל זה שאלתי האם אתה בא מתחום הפיסיקה.

צבי אריכא: כן.

זבולון אורלב: מה היתה הטעות?

צבי אריכא: הטעות היתה בסעיף האחרון בשאלה הלפני אחרונה, שבו אמרו לתלמידים משפט כגון: הגוף נופל חופשי, משפט שסתר את הפתיח של השאלה, שאומר: גוף נע על משטח כלשהו.

צבי אריכא: ערך הסעיף הוא שתי נקודות.

זבולון אורלב: הטעות היא טעות דפוס?

צבי אריכא: לא, טעות תוכן.

צבי אריכא: היא זוהתה בשלב מאד מאוחר על ידי המורים.

חנין זועבי: וזאת טעות אחת.

צבי אריכא: היתה טעות אחת בלבד ואני יכול להסביר למה קיבלת רושם אחר.

צבי אריכא: הטעות התגלתה אחרי כמחצית השעה, מייד הודענו בטלמסר ואנחנו יוצאים מנקודת הנחה שרוב בתי הספר לא שמו לב לטעות, תלמידים לא שמו לב לטעות ולכן צריך לתת מענה לתלמידים שלא שמו לב לטעות.

אופיר פינס-פז: אם כך, אתם לא מגלגלים את זה על התלמידים.

אופיר פינס-פז: איך קורית טעות כזאת?

אופיר פינס-פז: הרי האנשים שכותבים את הבחינה הם אנשים שמבינים, בוודאי בסתירה פנימית שיש בשאלה.

אופיר פינס-פז: אפילו אדם שלא מבין בפיסיקה מבין שיש פה סתירה.

אופיר פינס-פז: איך זה קורה?

אלכס מילר: השאלה שלי היתה האם מישהו בודק את הטופס כשהוא יוצא טרי מתוך הדפוס ואמרו לי: לא.

אלכס מילר: הבעיה השנייה שאני מעלה היא האם מישהו פותר את המבחנים לפני שהם הולכים לדפוס?

רחלה שיפר: כן, כן.

אלכס מילר: האם מישהו פתר את הבחינה ואישר שהכל בסדר, כל הסעיפים הם על פי מה שהם צריכים להיות ואפשר להוציא את הבחינה לתלמידים?

צבי אריכא: אני מנסה לראות האם יש נציג ממכון סאלד, שיכול לתאר את כל התהליך.

אופיר פינס-פז: אתה אחראי ומכון סאלד הוא גורם משני.

חנין זועבי: אני רוצה להוסיף שאלה קונקרטית, לא לגבי התהליך בצורה כללית.

חנין זועבי: למה התכוונת כשאמרת שאף אחד לא שם לב לטעות?

חנין זועבי: אולי כתלמידה חשבתי שאני לא יכולה לענות על השאלה?

חנין זועבי: מה זאת אומרת שלא שמתי לב שיש טעות?

חנין זועבי: זה אומר שאני יכולה לענות על השאלה בצורה נכונה וידעתי שזאת טעות ואני צריכה למחוק את הטעות?

חנין זועבי: יש סתירה פנימית בשאלה ואולי התלמיד חשב שהוא לא יכול לענות על השאלה, אין לו הידע לענות על השאלה.

חנין זועבי: אולי הוא לא חשב שיש פה טעות אלא חשב שהוא לא יכול לענות עליה.

צבי אריכא: אני אסביר את התהליך.

צבי אריכא: הוועדה יושבת ואחרי שהיא מסיימת את השאלון ולפני שהוא יורד לדפוס, לוקחים את השאלון ומעבירים אותו.

צבי אריכא: אקדמאי בודק שאין סתירות פיסיקליות עם תורת הגרעין או בדבר אחר וגם מורה בודק.

צבי אריכא: אדם עומד עם סטופר ואומר כמה זמן ארכה לו כל תשובה, האם הוא חושב שהשאלה הזאת מסובכת מדי לתלמיד, האם יש טעויות ניסוח וכו'.

צבי אריכא: כאשר מתרגמים משפה לשפה, תוך כדי תרגום אנשים שמים לב שיש טעות בשאלה אחרת או שהניסוח פתלתל וקשה מאד לתרגם והוא מבקש מהוועדה לחזור ולכתוב את זה מחדש.

צבי אריכא: יושב ראש ועדת השאלון עובר על זה שוב וחותם.

אלכס מילר: אם כך, אתה רוצה להגיד שגם אותו אקדמאי וגם אותו מורה לא הצליחו לעלות על הבעיה?

צבי אריכא: גם.

אופיר פינס-פז: איך אתה מסביר את זה לעצמך?

צבי אריכא: בשנים קודמות הייתי אחד המורים הבודקים האלה בכל שנה באיזשהו שאלון ותמיד הראיתי לוועדה עוד משהו קטן ועוד משהו קטן.

צבי אריכא: אתה האחרון על הסכר.

אופיר פינס-פז: זה מעניין, חשבתי שפיסיקה מקצוע מדויק.

אופיר פינס-פז: זה לא תנ"ך, לא ספרות ולא היסטוריה, שאפשר לכתוב מכל מיני נקודות ראייה.

צבי אריכא: ראיינתי את אנשי השאלונים ושאלתי אותם כמה שינויים הם עשו בתוך השאלון במהלך הכתיבה.

צבי אריכא: מה שהתלמיד נדרש לענות עליו הוא זה: הגוף נע במישור משופע עם חיכוך – תסתכל על ההגד הזה ותגיד אם הוא מתאים או לא מתאים לגרף או למה שנאמר בפתיח.

צבי אריכא: אם המישור מחוספס זה בלתי אפשרי, אם המישור אחר זה בלתי אפשרי והסעיף האחרון אומר שהגוף נופל חופשי, שזה מתאים לגרף ולא מתאים לפתיח.

צבי אריכא: השאלה היא מה התלמיד עושה בסעיף האחרון.

צבי אריכא: הרבה מורים אמרו לי שכל תלמיד יקבל את כל הניקוד כי אם הוא אומר שזה סותר את הפתיח, זה לא הגיוני וינמק ואם הוא אומר שזה כן מתאים לגרף הוא גם יקבל את כל הניקוד, כך שמשרד החינוך "אכל אותה".

צבי אריכא: כלומר, הטעות הזאת גורמת לכך שתלמיד יקבל את כל הניקוד ולא משנה מה הוא יגיד.

צבי אריכא: כשאתה שואל איך אני מסביר תהליכים כאלה, אני אומר שמישהו לא שם לב שכאשר משהו שונה נוצרה סתירה כי זה כתוב בשני עמודים ואתה צריך לזכור מה היה קודם.

אלכס מילר: כאשר ד"ר בפיסיקה בודק דבר כזה יכול להגיד שהוא מאמין שיעלו על הטעות, אבל אצל ילדים זה שונה.

אופיר פינס-פז: מה קרה באנגלית?

אלכס מילר: אני מבקש שתתייחסו לטעויות נוספות במבחנים ומה דרך הפתרון, מה התלמידים צריכים לפנות במידה והם מרגישים שיש להם בעיה ומה עושים מעתה והלאה מבחינת אותם מבחנים.

אלכס מילר: אנחנו נסכם ונמליץ למשרד החינוך על פתרון עתידי בראייתנו.

רחלה שיפר: אני יכולה להשיב באופן כולל.

רחלה שיפר: לאחר שמחברות הבחינה מגיעות למרכז הבדיקה הארצי נערך מדגם, כפי שקורה בכל מקצוע ובכל שאלון, ועל בסיס המדגם הזה, שנבדק על ידי מעריכים בכירים, מתקיים תדריך לכל מאות או עשרות המעריכים של אותו שאלון במטרה להביא להאחדה.

רחלה שיפר: בשלב הזה נקבע המכוון הסופי, כלומר דגם התשובות הסופי.

רחלה שיפר: באנגלית לא קרה משהו חריג אלא שלפני המכוון הסופי בתדריך, אחרי שראו את מחברות הבחינה אמרו שיכול להיות שגם תשובה כזאת קבילה ואם תלמיד ענה כך, הוא יזכה למלוא הנקודות.

רחלה שיפר: כלומר, מראש, עוד לפני ההערכה, מחליטים לקבל עוד תשובה וזה חלק מתהליך הבקרה של הדרך שבה נעשית הערכת הבחינות.

אלכס מילר: אתם מפרסמים את התשובות באנגלית, כמו שאתם עושים בשאר המקצועות?

רחלה שיפר: אף פעם לא, זה תמיד אנקורי או גבע.

אלכס מילר: לפי מה שאני יודע, בעיתון מפרסמים את התשובות.

רחלה שיפר: לא אנחנו.

רחלה שיפר: אנחנו מקפידים שלא לפרסם מכיוון שהמכוון הסופי הוא לא למחרת פרסום בית ספר אנקורי או לחמן או כל האחרים שקיימים.

רחלה שיפר: משרד החינוך יודע שהמכוון הסופי נעשה שבועיים אחרי הבחינה.

רחלה שיפר: איך הוא יכול לפרסם את התשובות קודם?

אלכס מילר: לא קודם.

אלכס מילר: אחרי בחינת בגרות אני רואה את התשובות בעיתון.

אלכס מילר: אתם מפרסמים את זה?

רחלה שיפר: לא, מכונים אקסטרניים מפרסמים ולא משרד החינוך.

רחלה שיפר: משרד החינוך לא יעשה את זה עד שהוא לא גומר את המדגם.

אלכס מילר: אחרי שעשיתם מדגם אתם מפרסמים?

רחלה שיפר: לא.

רחלה שיפר: זה שבועיים אחרי הבחינה והבחינות רצות במשך חודשיים וחצי.

חנין זועבי: אפשר להתייחס לתהליך התרגום?

אלכס מילר: אני מבקש שתסיימי.

רחלה שיפר: אני לא יכולה להשיב על תהליך התרגום וצריך להזמין מישהו שאחראי על זה.

חנין זועבי: אף אחד לא יודע איך מתרגמים ומי בודק?

רחלה שיפר: זה תהליך כמו של כתיבת השאלון.

רחלה שיפר: גם כאן יש מורה בודק שקורא את זה בערבית.

אלכס מילר: מה היתה הבעיה בבחינת הבגרות בספרות?

רחלה שיפר: אני לא יודעת שהיתה בעיה בבחינה בספרות ואני חושבת שמישהו מחפש למצוא בכל דבר תקלה.

נציגת ארגוני הורים: הבת שלי נבחנה גם ב-06 וגם בפיסיקה.

נציגת ארגוני הורים: היא עשתה גם את הבחינה בספרות, גם את התרגיל וגם את המורחב.

נציגת ארגוני הורים: כשהיא באה הביתה אחרי הבחינות היא היתה מאד נסערת, היא טענה שזה גרם לה לבזבוז זמן גדול ובמתמטיקה, בסופו של דבר, היא בחרה שאלה אחרת שהיא לא רצתה לעשות אותה באופן רגיל.

נציגת ארגוני הורים: זה גרם לה לבזבוז זמן ובעניין הזה אתם לא יכולים להמעיט.

נציגת ארגוני הורים: לא יהיה ריאלי, לדעתי, על שאלה של שתי נקודות לעשות בחינה נוספת שוב.

נציגת ארגוני הורים: אני חושבת שצריך יהיה למצוא את הפקטור כדי לפצות את התלמידים שנבחנו.

אופיר פינס-פז: בפיסיקה?

אופיר פינס-פז: זה לא נראה לי.

אופיר פינס-פז: להוסיף פקטור על שתי נקודות?

אופיר פינס-פז: הגזמת.

רות קופינסקי: אני רוצה להביא דברים מהשטח בתור יושבת ראש ארגון המנהלים, החטיבות העליונות, מנהלת בעצמי.

רות קופינסקי: בפיסיקה, מעבר להכללות כדאי לראות איפה היו טעויות בניסוחים.

אופיר פינס-פז: כבר דיברנו על זה.

אלכס מילר: דיברנו על שתי הבעיות.

אלכס מילר: האם יש לך משהו חדש להוסיף על כך שלא נעשתה טיוטת הדפסה אחרי שזה יצא מהדפוס ובעיה שנייה, היא לגבי אותם אנשים שבדקו את המבחן ובחנו אותו ולא עלו על הבעיה בפיסיקה.

רות קופינסקי: אני רוצה לתת דוגמה אחרת, שלא עלתה פה, גם מהמבחן בפיסיקה.

רות קופינסקי: בשאלה מס' 5, סעיף א', לא היה מוגדר מה הוא כוכב לכת, האם הוא מסתובב סביב צירו או לא.

רות קופינסקי: זה גרם לוויכוח גם בפורום של מורי הפיסיקה, שגם הם לא הבינו את זה ולכן לא ניתן היה לענות על השאלה.

רות קופינסקי: גם זאת שאלה שירדה מתוך המבחר.

אופיר פינס-פז: יפה, לא ידענו את זה.

רות קופינסקי: אני חושבת שבמבחן צריך לכתוב ניסוח ברור ושלם ואז לשאול את השאלה ולא שבניסוח עצמו יתחבט הנבחן.

רות קופינסקי: שאלה ראשונה, שהיתה מורכבת משישה סעיפים, החל מסעיף ג' ועד לסוף השאלה יש התייחסות לתנועה יחסית של שני גופים באוויר, כאשר אין אזכור למילים "תנועה יחסית", דבר שבהחלט הכביד על התלמידים בהבנת הכוונה.

רות קופינסקי: צריך לזכור שהסעיפים האלה ערכם 20 נקודות.

רות קופינסקי: אני רוצה לומר שהנושא הזה בתכנית הלימודים, על פי המלצת משרד החינוך, היו צריכות להיות מוקצות לו שתי שעות לימוד, שתי שעות לימוד מכל החומר של תכנית הלימודים, אבל הוא קיבל מקום של כבוד בבחינה.

אופיר פינס-פז: כלומר, הבחינה היתה לא רק מבולבלת אלא גם נבזית.

אופיר פינס-פז: תסלחו לי על הביטוי הלא פיסיקלי.

רות קופינסקי: היא לא ייצגה נכון את ההדגשים של החומר בתכנית הלימודים.

רות קופינסקי: חשוב שנעודד תלמידים ללמוד את המקצוע הזה וכך אנחנו בוודאי משיגים בדיוק את האפקט ההפוך.

רות קופינסקי: אני רוצה לומר על כלל הטעויות, ואני אומרת את זה בתור מנהלת, שאין שנה שאין בה שגיאות ואין טעויות במבחנים.

רות קופינסקי: כל השנים התופעה הזאת קיימת ואני שואלת את עצמי: למה?

רות קופינסקי: במשך שנה שלמה יושבים ומפיקים טופס של שאלות.

רות קופינסקי: איך קורה שהוא לא יוצא רהוט וברור מכל הבחינות?

רות קופינסקי: אני רוצה להדגיש את האפקט הפסיכולוגי על התלמידים, הכניסה ללחץ ולמתח.

רות קופינסקי: זה לא בא לידי ביטוי רק בשאלה עצמה, זה בא לידי ביטוי בתפקוד במבחן כולו ויש לו חשיבות.

חנין זועבי: אפשר בשתי דקות להתייחס לבעיית התרגום?

אלכס מילר: אני מבקש שיתייחסו.

אלכס מילר: נורית ולנסי, בבקשה.

נורית ולנסי: טעויות במקצועות המדויקים היו גם בשנה שעברה, טעויות חמורות מאד, טעויות תוכן.

נורית ולנסי: לא קרה עם זה כלום, כלומר המשיכו להיות טעויות.

נורית ולנסי: מורה, אם היה עושה טעות תוכן כזאת בבחינה כשהוא היה מגיש את התלמידים שלו, היתה המפמ"רית מגישה עליו פיטורים פדגוגיים, ויש לי דוגמאות כאלה.

נורית ולנסי: אני חושבת שאסור שבחינה תבוא לתלמיד בלי שיפתרו אותה עד הסוף.

נורית ולנסי: גם אחרי התיקונים צריך לפתור אותה ולראות כמה זמן זה לוקח.

נורית ולנסי: יש שאלות בלתי הגיוניות ולא סבירות באורך עמוד וכדי לקרוא את השאלה לוקח זמן, הכל בסד של שעתיים.

נורית ולנסי: צריך להתייחס לזה.

נורית ולנסי: הייתי מודה לוועדה אם היא היתה מתייחסת גם לכמות הבחינות בשנת לימודים אחת, דבר שהתרענו עליו כבר כמה שנים.

נורית ולנסי: מועד חורף, מועד קיץ, מועד ב'.

נורית ולנסי: מועד קיץ מתחיל במאי ושנת הלימודים מתקצרת.

נורית ולנסי: המבחן במתמטיקה היה השנה ב-25 במאי, הכי מוקדם שיכול להיות כדי להגיע למועד ב'.

נורית ולנסי: עם כמות כזאת גדולה של בחינות יש לחץ, לא מספיקים לבדוק את הכל, לא מספיקים לעשות מה שצריך ולכן צריך לבדוק גם את השורש, לא רק לשנות את המנגנון.

נורית ולנסי: למה צריך כל כך הרבה בחינות בשנת לימודים אחת?

נורית ולנסי: כל היום אנחנו באנדרלמוסיה של בחינות, של בדיקה, של בקרה ואחר כך צריך לטפל בתלמידים אחרי שהם עברו את הבעיה הזאת בתוך בית הספר.

אלכס מילר: תודה.

אלכס מילר: אופיר, בבקשה.

אופיר פינס-פז: תודה.

אופיר פינס-פז: קודם כל, אני מאד שמח על כך שיזמתי את הדיון הזה יותר מאשר כשיזמתי אותו.

אופיר פינס-פז: ברור לי שהדיון הזה מחייב דיון הרבה יותר מעמיק והרבה יותר יסודי בוועדת החינוך של הכנסת.

אופיר פינס-פז: אני מבקש ממך, חבר הכנסת, שתדבר על כך עם היושב ראש הקבוע, עם זבולון.

אופיר פינס-פז: אני חושב שהתגלה לנו פה קצה קצהו של קרחון, שמחייב בדיקה הרבה יותר רצינית עם שאלות כבדות על כמות הבחינות, על עניין התרגום שעוד לא דנו בו ועוד.

אופיר פינס-פז: אני מסתכל על התלמיד.

אופיר פינס-פז: התלמיד הממוצע בישראל, שעובר מערכת מאד מאד לוחצת וקשה, תראו במה הוא נתקל – הוא הלך לבחינה במתמטיקה והיו בה טעויות.

אופיר פינס-פז: משם הוא הלך לבחינה בפיסיקה והיו שם בעיות.

אופיר פינס-פז: משם הוא הלך לבחינה באנגלית ושוב טעויות, ולספרות ושוב טעויות ולתנ"ך ושוב טעויות.

אופיר פינס-פז: אתם יכולים לקפוץ עד התקרה וזאת אמנם הצגת דברים.... לא כל תלמיד עובר את כל הויה דולורוזה הזאת, אבל אני אומר לכם שזה לא בסדר.

אופיר פינס-פז: זה חוזר על עצמו, זו לא שנה יוצאת דופן והגיע הזמן לטפל בזה טיפול שורש.

אופיר פינס-פז: אני מאד מקווה שמנכ"ל משרד החינוך ימנה פעם אחת ולתמיד צוות רציני, חיצוני ובלתי תלוי, שיגיש מסקנות למשרד וגם לוועדת החינוך של הכנסת ואולי נוכל לתרום איזושהי תרומה לתלמידים בשנה הבאה.

אופיר פינס-פז: ג'ודי שטיינר הוזמנתי היום ואני חושבת שלפחות אני יכולה לומר משפט אחד.

אופיר פינס-פז: חבר הכנסת פינס, שוב חזרת על כך שהיתה טעות באנגלית.

אופיר פינס-פז: אני רוצה להבהיר שוב שבאנגלית לא היתה טעות ומה שהיה הוא תהליך שתמיד קורה.

אופיר פינס-פז: אחרי המדגם בודקים את המכוון וזה תהליך שקורה כל שנה.

אופיר פינס-פז: את רוצה שאני אביא לכאן מורה לאנגלית שכותבת כך בעיתון 'ידיעות אחרונות'?

אופיר פינס-פז: "אני לא מצליחה להבין את הרשלנות.

אופיר פינס-פז: אנחנו מכינים את התלמידים היטב אך המסר שהם מקבלים עם שרשרת הטעויות הוא של חוסר רצינות ורשלנות".

אופיר פינס-פז: את רוצה שאני אהיה שופט בינך לבין המורה?

אופיר פינס-פז: אני מביא דברים בשם 'ידיעות אחרונות', שציטט כאן מורה לאנגלית.

ג'ודי שטיינר: אני לא חושבת שהעיתונות היא מקור אמין.

ג'ודי שטיינר: מדובר על שינוי שעשינו עקב המנגנון של הביקורת על המכוון שאנחנו עושים תמיד.

ג'ודי שטיינר: לא היו שום תקלה או פאשלה בבחינות הבגרות באנגלית השנה.

ג'ודי שטיינר: תודה על זכות הדיבור.

חנין זועבי: ניסיתי להעלות את נושא התרגום.

אלכס מילר: אמרו לך שאין פה נציגים שיכולים לענות.

חנין זועבי: יש פה אדם שרצה לדבר ואתה אפילו לא נתת לו לדבר.

זבולון אורלב: חברת הכנסת זועבי, לדיון הזה מוקצבת שעה והשעה תמה.

זבולון אורלב: תודה.

חנין זועבי: אפשר היה לחלק אחרת את השעה.

חנין זועבי: זה עניין של עדיפויות.

זבולון אורלב: אני מתנצל, השעה תמה.

חנין זועבי: חבל שאת שני חברי הכנסת היהודיים לא עניין לשמוע על זה.

זבולון אורלב: אני ממש מוחה כנגד דברייך.

זבולון אורלב: אלה דברים בלתי ראויים.

זבולון אורלב: אני ממש מתקומם נגד הדברים האלה.

זבולון אורלב: אני לא הייתי פה חצי שעה וזה ממש מקומם אותי.

זבולון אורלב: היתה לו רשות דיבור והוא יכול היה להתייחס לזה.

אלכס מילר: חברת הכנסת זועבי, את יזמת את הדיון, את העלית את השאלות והאדם ענה.

זבולון אורלב: זה ממש בגלל יהודים ערבים.

חנין זועבי: משעה עשר אני מבקשת לדון בנושא.

אלכס מילר: אני רוצה לסכם – אנחנו מקבלים את הדרישה ששר החינוך יקים צוות חיצוני ופנימחי משותף לבדיקת אותן טעויות ושגיאות שנעשו במבחני הבגרות.

אלכס מילר: הוועדה מבקשת שמסקנות הבדיקה יגיעו לוועדת החינוך של הכנסת.

אלכס מילר: אנחנו רוצים לקצוב זמן?

זבולון אורלב: שלושה חודשים.

אלכס מילר: תוך שלושה חודשים.

אלכס מילר: אני גם מבקש מהמנכ"ל לבחון אפשרות כבר מעכשיו שמי שאחראי על אותם טפסים בכל השפות יגיע ויבחן את הדפוס הראשוני כדי שלפחות טעויות הדפוס לא יחזרו על עצמן.

אלכס מילר: אני מבקש שמי שאחראי על בדיקת המבחנים, לא רק מבחינת נוסח אלא גם מבחינת פתרון, ייקח את הדברים האלה יותר ברצינות כי עלינו על בעיות, גם בעיות של תוכן.

אלכס מילר: גם בנושא התוכן אני מבקש שתבדקו את כל עניין הבדיקה המקצועית של המבחנים.

חנין זועבי: ואולי לחזור גם על עניין העריכה הלשונית?

אלכס מילר: אמרתי גם את נושא התרגום.

זבולון אורלב: תודה רבה, הישיבה נעולה.